钦定古今图书集成/明伦汇编/氏族典/第411卷 > 《廖用贤尚友录》 > 杜畿
## 钦定古今图书集成/明伦汇编/氏族典/第411卷 > 《廖用贤尚友录》 > 杜畿

按《魏志杜畿传》：“畿字伯侯，京兆杜陵人。举孝廉，除汉中府丞。会天下乱，遂弃官客荆州。建安中，荀彧进之，
太祖以畿为司空司直，迁护羌校尉。太祖既定河北，
而高干举并州反，河东人卫固、范先与干通谋，于是
拜畿河东太守。固等绝陕津，畿遂诡道从郖津度。范
先欲杀畿，畿举动自若，固曰：‘制之在我’。遂奉之。畿说”
固以赀募兵，又分遣休息，因将数十骑赴张辟拒守。
固等攻畿不下，会大兵至，固等伏诛。文帝即王位，赐
爵关内侯，征为尚书。及践阼，进爵丰乐亭侯，守司隶
校尉。帝征吴，以畿为尚书仆射，统留事。其后帝幸许
昌，畿复居守，受诏作御楼船于陶河试船，遇风没。谥
曰戴侯。子恕嗣。